รัฐบาลไทย-ข่าวทำเนียบรัฐบาล-​นายกฯ ตรวจติดตามโครงการก่อสร้างอาคารจัดแสดงเครื่องทองอยุธยาฯ แหล่งเรียนรู้ประวัติศาสตร์ไทยที่ทันสมัยได้มาตรฐานสากล สืบสานมรดกล้ำค่าโดดเด่นสู่สายตาชาวโลก
วันศุกร์ที่ 3 มีนาคม 2566
03/03/2566
​นายกฯ ตรวจติดตามโครงการก่อสร้างอาคารจัดแสดงเครื่องทองอยุธยาฯ แหล่งเรียนรู้ประวัติศาสตร์ไทยที่ทันสมัยได้มาตรฐานสากล สืบสานมรดกล้ําค่าโดดเด่นสู่สายตาชาวโลก
​นายกฯ ตรวจติดตามโครงการก่อสร้างอาคารจัดแสดงเครื่องทองอยุธยาฯ แหล่งเรียนรู้ประวัติศาสตร์ไทยที่ทันสมัยได้มาตรฐานสากล สืบสานมรดกล้ําค่าโดดเด่นสู่สายตาชาวโลก ย้ําคนไทยร่วมภาคภูมิใจรากเหง้า เป็นเจ้าบ้านที่ดีสร้างความประทับใจแก่ผู้มาเยือน
นายอนุชา บูรพชัยศรื รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี เปิดเผยว่า วันนี้ (3 มีนาคม 2566) เวลา 11.00 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมคณะ ตรวจติดตามโครงการก่อสร้างอาคารจัดแสดงเครื่องทองอยุธยาและการจัดแสดงเครื่องทองอยุธยาและพระบรมสารีริกธาตุ ณ พิพิธภัณฑสถานแห่งชาติ เจ้าสามพระยา ตําบลประตูชัย อําเภอพระนครศรีอยุธยา จังหวัดพระนครศรีอยุธยา ซึ่งกรมศิลปากรได้ปรับปรุงและพัฒนาสร้างอาคารจัดแสดงหลังใหม่เพิ่มเติมสําหรับจัดแสดงโบราณวัตถุประเภทเครื่องทองโดยเฉพาะ มีการก่อสร้างอาคารเครื่องทองและงานระบบต่าง ๆ ตกแต่งภายในพร้อมจัดทํานิทรรศการถาวร ปัจจุบันอยู่ระหว่างการจัดทําวีดิทัศน์และคิวอาร์โค้ด ทั้งนี้ เพื่อให้พิพิธภัณฑสถานแห่งชาติ เจ้าสามพระยา มีความทันสมัยและได้มาตรฐานสากลเป็นแหล่งเรียนรู้ทางประวัติศาสตร์และวัฒนธรรมที่สําคัญ โดยเฉพาะด้านมรดกศิลปวัฒนธรรมที่เกี่ยวข้องกับทองคํา และความรุ่งเรืองของอยุธยาในฐานะราชธานีเก่าที่ยิ่งใหญ่ในอดีตของไทย พร้อมทั้งเป็นแหล่งท่องเที่ยวทางประวัติศาสตร์ที่สามารถรองรับนักท่องเที่ยวทั้งชาวไทยและชาวต่างชาติได้อย่างมีประสิทธิภาพ
โอกาสนี้ นายกรัฐมนตรีเยี่ยมชมนิทรรศการจัดแสดงเครื่องทองกรุวัดราชบูรณะด้วยความสนใจ สอบถามประวัติ ความเป็นมา พร้อมแนวทางการบูรณะ อนุรักษ์และพัฒนา ได้แก่ พระราชประวัติของเจ้าสามพระยารวมทั้งพระราชกรณียกิจต่าง ๆ ชมเครื่องสูงของพระมหากษัตริย์ เช่น พระแสงขรรค์ชัยศรี ภาชนะรูปหงส์ พระคชาธาร แบบจําลองเครื่องราชกกุธภัณฑ์ เครื่องต้นสําหรับพระมหากษัตริย์ในงานพระราชพิธี และเครื่องประดับ ชมแบบจําลองวัดราชบูรณะ พร้อมชมพระพุทธรูปปางต่าง ๆ กรุวัดราชบูรณะจําลอง จิตรกรรมฝาผนังกรุ พร้อมชมนิทรรศการคติการบรรจุพระบรมสารีริกธาตุที่ได้รับรูปแบบจากอินเดียและศรีลังกา โดยเชื่อว่าการสร้างสถูปเจดีย์ประดิษฐานพระบรมสารีริกธาตุเป็นเสมือนรูปแทนองค์พระพุทธเจ้าอีกทั้งยังเป็นการสร้างกุศลช่วยทํานุบํารุงพระพุทธศาสนาด้วย
นายกรัฐมนตรีชื่นชมการดําเนินงาน และความร่วมมือของทุกภาคส่วน พร้อมกล่าวว่า ร่องรอยอารยธรรมโบราณที่เป็นประวัติศาสตร์ แสดงถึงวัฒนธรรมที่มีความเป็นเอกลักษณ์ อัตลักษณ์และความเจริญรุ่งเรืองในอดีตนับเป็นมรดกล้ําค่าที่สืบสานมาจนถึงปัจจุบัน มีความโดดเด่นและเป็นที่รู้จักในระดับนานาชาติ คนไทยควรภาคภูมิใจและเข้าใจถึงรากเหง้าความเป็นมา พร้อมตระหนักในคุณค่าสมบัติของชาติไทย รักและเทิดทูนในสถาบันชาติ ศาสนา และพระมหากษัตริย์ รวมทั้งการช่วยกันสืบสานเผยแพร่ประวัติศาสตร์ วัฒนธรรม ประเพณีที่ดีงามของไทยให้ทุกคนรับรู้ผ่านสถาปัตยกรรมที่ยังทรงคุณค่าในทุกยุคทุกสมัย สร้างการรับรู้สื่อสารสู่เยาวชนและประชาชนทั่วไปให้เข้าใจง่าย ซึ่งขอย้ําว่าประเทศไทยเป็นดินแดนแห่งความสุข นอกจากนี้ การเป็นเจ้าบ้านที่ดีให้การต้อนรับนักท่องเที่ยวด้วยมิตรไมตรีและรอยยิ้มเพื่อสร้างความประทับใจแก่ผู้มาเยือนก็เป็นสิ่งสําคัญ เพื่อร่วมกันเป็นพลังขับเคลื่อนเศรษฐกิจและสังคมพร้อมพัฒนาประเทศให้เป็นที่ประจักษ์สู่สายตาชาวโลก
โดยก่อนเยี่ยมชมพิพิธภัณฑ์ นายกรัฐมนตรีได้ทักทายและขอบคุณประชาชนที่มารอต้อนรับ มอบดอกไม้และให้กําลังใจ พร้อมพบปะพูดคุยกับนักเรียนโรงเรียนบ้านใหม่กิโล 8 จังหวัดสุพรรณบุรี ที่มาศึกษาแหล่งเรียนรู้ ณ พิพิธภัณฑ์ฯ ด้วย
จากนั้น ในช่วงบ่ายนายกรัฐมนตรีพร้อมคณะจะเดินทางไปตรวจเยี่ยมสภาพโบราณสถานเพื่อเตรียมการบูรณะ ณ วิหารพระมงคลบพิตร และวัดพระศรีสรรเพชญ์ อุทยานประวัติศาสตร์พระนครศรีอยุธยา พร้อมตรวจติดตามการดําเนินโครงการปรับปรุงระบบชลประทานเจ้าพระยาฝั่งตะวันตก ณ วัดใหม่หญ้าไทร ตําบลลาดบัวหลวง อําเภอลาดบัวหลวง จังหวัดพระนครศรีอยุธยา ต่อไป